I retten: »Så bliver det vist ikke mere koldblodigt« | Information
Hver uge følger Information en retssag fra tilhørerbænken: I Nykøbing Falster er en 51-årig mand for retten foran tre dommere og et nævningeting hen over to dage. Han er tiltalt for blandt andet drab og drabsforsøg på en bekendt og dennes stedsøn
»Det var et langt, ondt forløb.« Sådan beskriver tiltalte H tiden op til den 19. juli 2018, hvor han skød og dræbte sin bekendte Lars med en salonriffel i Holeby på Lolland.
H sidder i vidneskranken ved retten i Nykøbing Falster. En 51-årig mand med skarptskåret, arret ansigt, kort gråt hår og en næse, der ser ud til at have en fortid som brækket. Striksweateren er blå. Holdningen rank.
Han er tiltalt i fem forhold: For drabet på 56-årige Lars; for at have planlagt drab på Lars’ stedsøn, Philip; for at have stjålet 6,06 gram kokain og en telefon – samt for besiddelse af våben under særligt skærpende omstændigheder.
Han erkender at have skudt Lars i halsen, men det var ikke meningen at dræbe ham. Og han nægter planerne om at dræbe stedsønnen. Resten af forholdene erkender han.
Fælles opvækst
H og Lars er vokset op sammen. De har spillet fodbold sammen og har begge frem til 1992 haft tilknytning til bandemiljøet. H nægter tidligere at have haft uoverensstemmelser med Lars.
Steffen Gliese, David Zennaro og Eva Schwanenflügel anbefalede denne artikel
24. august, 2019 - 22:12
Nådada, der sker sandelig ting og sager i de nærmeste omgivelser.